
Αθήνα, 29/03/2016
Θέμα: Προσφορά για την άσκηση ομαδικών αγωγών διεκδίκησης μισθολογικών διαφορών κατόπιν της ΣτΕ 4741/2014
Αξ. κύριοι,

              Έχετε ήδη πληροφορηθεί, πιστεύω, ότι κρίθηκε αντισυνταγματική η περικοπή των αποδοχών των μελών Δ.Ε.Π. των Α.Ε.Ι. (η οποία είχε λάβει χώρα κατ’ εφαρμογή του ν. 4093/2012 και της απόφασης του ΥπΟικ με αριθμό 2/83408/0022/2012) με την απόφαση της Ολομέλειας του Συμβουλίου της Επικρατείας 4741/2014. Συνεπώς, τα μέλη Δ.Ε.Π. των Α.Ε.Ι., επικαλούμενα την απόφαση αυτή και το σκεπτικό της, μπορούν να αξιώσουν να τους καταβληθεί το περικοπέν ποσό των αποδοχών τους για το διάστημα από την ημέρα δημοσίευσης της απόφασης του ΣτΕ (29.12.2014) έως και την ημέρα της κατάθεσης σχετικής αγωγής (ενδεχομένως και για το 2014, με επιφύλαξη ως προς την ευδοκίμηση αυτού του αιτήματος). Σημειωτέον, το ποσό των αποδοχών που περικόπηκαν μπορούν να διεκδικήσουν και συνταξιοδοτηθέντα μέσα στο 2015 μέλη Δ.Ε.Π. 

            Έχοντας υποστηρίξει στο παρελθόν προσφυγές  μελών Δ.Ε.Π. άλλων Α.Ε.Ι. με αντικείμενο τη διεκδίκηση της αναγνώρισης του αφορολόγητου χαρακτήρα των ποσών επιδομάτων (βιβλιοθήκης κλπ), έχω τη χαρά να επικοινωνήσω μαζί σας και να σας υποβάλω προσφορά για την άσκηση ομαδικών αγωγών διεκδίκησης των ποσών των αποδοχών στις οποίες αναφέρεται η ΣτΕ 4741/2014.

           Η οικονομικά πιο συμφέρουσα οδός για τη διεκδίκηση του ποσού των αποδοχών που προαναφέρθηκαν είναι η άσκηση ομαδικής αγωγής. Με την ομαδική αγωγή καταβάλλονται μια μόνο φορά για όλους τους ενάγοντες τα έξοδα κατάθεσης, επίδοσης και συζήτησης τα οποία εισπράττονται από τρίτους (που δεν είναι αμελητέα ως προς το ύψος τους), συνεπώς το κόστος αυτών συρρικνώνεται. 

Όσον αφορά τη δικηγορική αμοιβή για τη σύνταξη, την άσκηση και τη συζήτηση τέτοιου είδους ομαδικής αγωγής, αλλά και για την ανάληψη της κάλυψης των υπέρ τρίτων εξόδων που προαναφέρθηκαν, έχω την ευχαρίστηση να σας υποβάλω την προσφορά η οποία ακολουθεί.
1η   εκδοχή: Ομαδική αγωγή 10 - 20 συναδέλφων
Προκειμένου να κατατεθεί η αγωγή, κάθε ενάγων  πρέπει να καταβάλει το συνολικό ποσό των 60,50 Ευρώ (δηλαδή 50,00 Ευρώ συν ΦΠΑ 23%). Όταν εκδοθεί η απόφαση, κάθε ενάγων θα πρέπει να καταβάλει ποσοστό 4% του συνολικού ποσού των αποδοχών που θα του επιδικασθεί - πλέον ΦΠΑ 23% (ή όποιου ποσοστού είναι τότε) καλύπτοντας έτσι και το τέλος απογράφου και γενικά κάθε δαπάνη υπέρ τρίτων στο στάδιο αυτό.

2η   εκδοχή: Ομαδική αγωγή 20-50 συναδέλφων
Προκειμένου να κατατεθεί η αγωγή, κάθε ενάγων  πρέπει να καταβάλει το συνολικό ποσό των 60,50 Ευρώ (δηλαδή 50,00 Ευρώ συν ΦΠΑ 23%). Όταν εκδοθεί η απόφαση, κάθε ενάγων θα πρέπει να καταβάλει ποσοστό 3% του συνολικού ποσού των αποδοχών που θα του επιδικασθεί - πλέον ΦΠΑ 23% (ή όποιου ποσοστού είναι τότε), καλύπτοντας έτσι και το τέλος απογράφου και γενικά κάθε δαπάνη υπέρ τρίτων στο στάδιο αυτό.

3η  εκδοχή: Ομαδική αγωγή 50 και πλέον συναδέλφων
Προκειμένου να κατατεθεί η αγωγή, κάθε ενάγων  πρέπει να καταβάλει το συνολικό ποσό των 49,20 Ευρώ (δηλαδή 40,00 Ευρώ συν ΦΠΑ 23%). Όταν εκδοθεί η απόφαση, κάθε ενάγων θα πρέπει να καταβάλει ποσοστό 2% του συνολικού ποσού των αποδοχών που θα του επιδικασθεί - πλέον ΦΠΑ 23% (ή όποιου ποσοστού είναι τότε), καλύπτοντας έτσι και το τέλος απογράφου και γενικά κάθε δαπάνη υπέρ τρίτων στο στάδιο αυτό.

             Διευκρινίζω ότι, για το παραδεκτό της αγωγής, προκύπτει και δαπάνη τέλους δικαστικού ενσήμου αν το αιτούμενο ποσό υπερβαίνει τις 6.000,00 ευρώ (το τέλος ανέρχεται σε ποσοστό 1,2% περίπου στο υπερβάλλον ποσό). Το ποσό αυτό καταβάλλεται για τη συζήτηση της αγωγής (όχι για την κατάθεση) και εκδίδεται από τον ίδιο τον ενάγοντα (όχι αναγκαία από το δικηγόρο). 

            Σε περίπτωση τυχόν εξώδικης επίλυσης της διαφοράς μετά την άσκηση της αγωγής, κάθε ενάγων πρέπει να καταβάλει για την κάλυψη της αμοιβής μου: στην 1η και 2η εκδοχή 20,00 € και στην 3η 15,00 € πλέον νόμιμου ΦΠΑ.

             Σε περίπτωση άσκησης έφεσης από το Πανεπιστήμιο., θα χρεωθεί μόνο η δικαστική δαπάνη, η οποία  προκύπτει με απόλυτη διαφάνεια από τα έγγραφα καταβολής ποσών κάθε μορφής  που θα εκδοθούν κατά τη νομοθεσία που θα ισχύει την εποχή εκείνη. Σε περίπτωση άσκησης έφεσης από τους συναδέλφους σας και πάλι θα χρεωθεί μόνο η δικαστική δαπάνη αλλά υπάρχει και υποχρέωση κατάθεσης παραβόλου 100,00 Ευρώ για την άσκηση της έφεσης (κατά τα ισχύοντα σήμερα).

         Μολονότι είναι πρόωρο σε αυτό το στάδιο να αναφερθώ στα δικαιολογητικά που πρέπει να προσκομισθούν από κάθε ενάγοντα για την άσκηση της αγωγής, σας τα παραθέτω για την πληρότητα του εγγράφου μου. Απαιτούνται, λοιπόν: 

· Βεβαίωση του Ιδρύματος από την οποία να προκύπτουν α) οι αποδοχές των ετών 2012 και 2014-2015, β) ο βαθμός και η χρονολογία προαγωγής, γ) η συμπλήρωση ή μη 25ετούς υπηρεσίας στο Πανεπιστήμιο, δ) το ποσοστό του χρονοεπιδόματος των ετών 2014 - 2015. 

· Εξουσιοδότηση προς το δικηγόρο.

· Φωτοτυπία ταυτότητας κάθε ενάγοντα.

Είμαι στην διάθεσή σας για κάθε επεξήγηση/ διευκρίνιση.

Με υπόληψη,

Ελένη Μπίθα


